ROZHODNUTIE KOMISIE
z 12. februára 2007,
ktorým sa mení a dopĺňa rozhodnutie 2004/432/ES o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES
[oznámené pod číslom K(2007) 403]
(Text s významom pre EHP)
(2007/115/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na jej štvrtý pododsek článku 29 ods. 1 a článok 29 ods. 2,
keďže:
(1)
Smernica 96/23/ES ustanovuje opatrenia na monitorovanie látok a skupín rezíduí, ktoré sú uvedené v prílohe I k tejto smernici. Podľa smernice 96/23/ES zaradenie a ponechanie tretej krajiny v zoznamoch tretích krajín uvedených v právnych predpisoch Spoločenstva, z ktorých majú členské štáty povolené dovážať zvieratá a primárne produkty živočíšneho pôvodu, na ktoré sa vzťahuje uvedená smernica, je podmienené tým, že príslušné tretie krajiny predložia plán so stanovenými zárukami, ktoré poskytujú, pokiaľ ide o monitorovanie skupín rezíduí a látok uvedených v danej smernici.
(2)
Rozhodnutie Komisie 2004/432/ES z 29. apríla 2004 o schvaľovaní plánov sledovania rezíduí, ktoré tretie krajiny predkladajú v súlade so smernicou Rady 96/23/ES (2), uvádza zoznam tretích krajín, ktoré predložili plán monitorovania rezíduí so stanovenými zárukami, ktoré tieto štáty poskytujú v súlade s požiadavkami uvedenej smernice.
(3)
Niektoré tretie krajiny predložili Komisii plány monitorovania rezíduí v prípade zvierat a produktov živočíšneho pôvodu, ktoré nie sú v súčasnosti uvedené v rozhodnutí 2004/432/ES. Hodnotenie týchto plánov a dodatočné informácie požadované Komisiou poskytujú dostatočné záruky, pokiaľ ide o monitorovanie rezíduí v prípade príslušných zvierat a produktov v týchto tretích krajinách. Príslušné zvieratá a produkty živočíšneho pôvodu by sa preto mali zaradiť do zoznamu týchto tretích krajín uvedeného v rozhodnutí.
(4)
Niektoré tretie krajiny dobrovoľne požiadali, aby neboli v prípade niektorých kategórií zvierat a produktov živočíšneho pôvodu zaradené do zoznamu uvedeného v rozhodnutí 2004/432/ES. Údaje, ktoré sa týkajú príslušných zvierat a produktov živočíšneho pôvodu, by sa preto mali v prípade týchto tretích krajín zo zoznamu vypustiť.
(5)
Niektoré tretie krajiny, ktoré sú v súčasnosti zaradené v prípade niektorých zvierat alebo produktov živočíšneho pôvodu do zoznamu uvedeného v rozhodnutí 2004/432/ES, Komisii nepredložili, pokiaľ ide o niektoré z týchto zvierat a produktov živočíšneho pôvodu, požadované záruky. Keďže sa záruky neposkytli, mali by sa preto údaje týkajúce sa príslušných zvierat a produktov živočíšneho pôvodu zo zoznamu týchto tretích krajín vypustiť. Dotknuté tretie krajiny boli o tom zodpovedajúcim spôsobom informované.
(6)
Niektoré tretie krajiny sú okrem toho uvedené v prílohe k rozhodnutiu 2004/432/ES, pokiaľ ide o hovädzí dobytok, ovce a kozy, ošípané a zvieratá čeľade koňovitých s obmedzením „len v prípade čriev“. Toto obmedzenie bolo začlenené do tejto prílohy ako údaj o tretích krajinách, z ktorých by sa mal dovoz čriev povoliť. Uvedené tretie krajiny však nepredložili osobitný plán monitorovania rezíduí v prípade čriev, keďže sa tento plán v prípade týchto produktov nepovažuje za nevyhnutný. Z tohto dôvodu by sa mali v záujme jasného výkladu právnych predpisov Spoločenstva údaje, v prípade ktorých je uvedené obmedzenie „len v prípade čriev“, vypustiť zo zoznamu uvedeného v prílohe k rozhodnutiu 2004/432/ES, a to bez toho, aby bol dotknutý dovoz takýchto produktov.
(7)
Dozorný orgán EZVO zodpovedá za hodnotenie plánu monitorovania rezíduí v prípade všetkých kategórií zvierat a produktov živočíšneho pôvodu z Nórska. Údaje týkajúce sa tohto štátu by sa preto mali vypustiť zo zoznamu uvedeného v prílohe k rozhodnutiu 2004/432/ES.
(8)
Štátne spoločenstvo Srbsko a Čierna Hora zaniklo. Poznámka, ktorá odkazuje na predchádzajúce označenie, by sa preto mala vypustiť zo zoznamu uvedeného v danej prílohe.
(9)
Rozhodnutie 2004/432/ES by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2004/432/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie nadobúda účinnosť siedmym dňom po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 12. februára 2007